EGCO: ขยายธุรกิจได้อย่างต่อเนื่องแนะนำซื้อราคาเป้าหมาย 215 บาท
EGCO: ขยายธุรกิจได้อย่างต่อเนื่อง
28 ธ.ค. 2559

บล.กสิกรไทย ระบุในบทวิเคราะห์วันนี้(28 ธ.ค.) ว่า บริษัท ผลิตไฟฟ้า จำกัด (มหาชน) หรือ EGCO เปิดเผยว่า บริษัทร่วมทุนระหว่าง EGCO, Star Energy Group Holdings Pte. Ltd. (SEG), และ AC Energy Holding Inc. จะทำรายการเข้าซื้อสินทรัพย์โรงไฟฟ้า geothermal ในประเทศอินโดนิเซียทั้งหมด ซึ่งเดิมเป็นของบริษัท Chevron โดยหลังจากการทำรายการในไตรมาส 1/60 ทางบริษัท EGCO จะถือหุ้น 20.07%
โดยโครงการนี้มีโรงไฟฟ้าทั้งสิ้น 2 โรง ได้แก่ Salak และ Darajat โดยมีกำลังการผลิตทั้งหมด 637 MW (ไฟฟ้า 402 MW และไอน้ำ 235 MW) ซึ่งบริษัทได้เปิดเผยว่าในครึ่งปีแรก โรงไฟฟ้าทั้ง 2 โรงนี้สามารถทำกำไรได้คิดเป็น 10.44% ของกำไรสุทธิของ EGCO ซึ่งคิดเป็น 484 ลบ. (บนสัดส่วน 20.07%) ซึ่งคาดว่าโรงไฟฟ้านี้จะทำกำไรได้ 800-900 ลบ. ต่อปีมาที่ EGCO การเข้าทำรายการนี้ จะทำให้กำลังการผลิตไฟฟ้าของ EGOC เพิ่มขึ้น 3.1% ในไตรมาส 1/60 และทำให้สัดส่วนกำลังการผลิตไฟฟ้าในประเทศอินโดนีเซียนั้นเพิ่มขึ้นจาก 1% เป็น 3%
ทั้งนี้ด้วยสมมุติฐานผลตอบแทนการลงทุน (Equity IRR) ที่ 11-13% ของบริษัทคาดว่าการเข้าทำรายการครั้งนี้จะเพิ่มมูลค่าหุ้นให้ EGCO ได้ถึง 8-10 บาทต่อหุ้น ซึ่งค่อนข้างมีนัยสำคัญ ทั้งนี้จึงคงคำแนะนำ “ซื้อ” สำหรับ EGCO เนื่องจากบริษัทนั้นมีความสามารถในการขยายธุรกิจได้อย่างต่อเนื่อง และคาดการณ์กำไรปกติจะเติบโต 8% ระหว่างปี 2560-61 ทั้งนี้ ณ ราคาปัจจุบัน มี upside 9.1% ต่อราคาพื้นฐานของเรา และซื้อขายอยู่ที่ 12.6x PER และ 1.18x PBV ปลายปี 2560 ซึ่งคิดเป็น +0.51SD และ +1.47SD บนค่าเฉลี่ย 5 ปี ตามลำดับ และให้ dividend yield ที่ 3.8%